open-index/open-wikipedia-markdown huggingface dataset:
מלחמת האזרחים (סדרת טלוויזיה)

**מלחמת האזרחים** (באנגלית: **The Civil War**) היא סדרת טלוויזיה תיעודית אמריקנית עטורת פרסים אודות מלחמת האזרחים האמריקנית, אשר נוצרה על ידי הבמאי קן ברנס. הסדרה שודרה לראשונה בשנת 1990.

## הפקת הסדרה
ההשראה ליצירת הסדרה באה לבמאי ברנס מצפייה בתמונותיו של הצלם מת'יו בריידי אודות המלחמה. הסדרה מציגה את מלחמת האזרחים בסיועם של סיפורים אישיים ותמונות. במהלך יצירת הסדרה עשה ברנס שימוש נרחב בלמעלה מ-16 אלף פריטים ארכיוניים מימי המלחמה – תמונות, ציורים, קטעי עיתונות, מכתבים ויומנים אישיים. ברנס שילב את החומרים הארכיוניים הוויזואליים בקטעי מוזיקה וקטעי קריינות נרחבים של שחקנים, שקראו מן החומרים הכתובים וציטטו מדברי דמויות היסטוריות שהיו מעורבות במלחמה וסופרים שכתבו על המלחמה. בעקבות השימוש שעשה ברנס בחומרים הארכיוניים אף נטבע המונח "אפקט קן ברנס".

שורה ארוכה של שחקנים ואישים השתתפה בסדרה בדברי קריינות. ביניהם היו סם ווטרסטון (כקולו של הנשיא אברהם לינקולן), ג'ייסון רוברדס (גנרל יוליסס גרנט), ארתור מילר (גנרל ויליאם שרמן), וכן מורגן פרימן, ג'רמי איירונס, דרק ג'קובי, לורנס פישבורן וקורט וונגוט.

לנעימת הנושא של הסדרה נבחרה היצירה "פרידה מאשוקן" (Ashokan Farewell) שנכתבה על ידי המלחין האמריקני ג'יי אונגר (Jay Ungar) בשנת 1982. היה זה קטע המוזיקה המודרני היחיד שנכלל בסדרה, אך הוא הפך כה מזוהה עמה עד כי רבים האמינו שהוא מנגינה מימי המלחמה. היצירה מושמעת במהלך פרקי הסדרה 25 פעמים ומלווה כמעט שעה ממנה. אונגר ונגנים נוספים עמו ניגנו במסגרת הפקת הסדרה את היצירה וכן מנגינות רבות אחרות מן המאה ה-19.

ברנס הפיק את הסדרה ביחד עם אחיו ריק ברנס. היא נכתבה על ידי ג'פרי סי. וורד וריק ברנס ונערכה על ידי פול ברנס. הצלם הראשי היה באדי סקווירס.

הפקת הסדרה ארכה חמש שנים – זמן רב יותר משארכה המלחמה עצמה.

## פרקי הסדרה
הסדרה כוללת תשעה פרקים, שפוצלו בעצמם למספר רב של פרקי-משנה. אורכם הכולל של הפרקים הוא למעלה מעשר שעות:
# **הגורם (1861)** - הקדמה; הרקע למלחמה; שנת 1861;
# **עניין עקוב מדם (1862)**
# **חפשיים לתמיד (1862)**
# **פשוט רצח (1863)**
#**יקום הקרב (1863)**
# **גיא צלמוות (1864)**
# **קרקע מקודשת ביותר (1864)**
# **מלחמה היא גיהנום (1865)**
# **טובי המלאכים של טבענו (1865)** - רצח הנשיא לינקולן; לאחר המלחמה; דברי סיכום.

## תגובות ופרסים
הסדרה שודרה לראשונה בערוץ PBS. בהקרנה זו צפו ארבעים מיליון צופים, שהפכו את הסדרה לאחת הנצפות ביותר בתולדות ערוץ זה.

עדות לרושם שהותירה הסדרה על הצופים מצויה בעובדה שבמהלך הקיץ שלאחר שידורה ניכר גידול רב במספר המבקרים בשדות הקרב ואתרי ההנצחה של מלחמת האזרחים.

לסדרה וליוצריה הוענקו עשרות פרסים שונים, וביניהם שני פרסי אמי, שני פרסי גראמי ופרס פיבודי.

בשנת 2002 הומרה הסדרה כולה למדיה דיגיטלית.

בחודש אפריל 2011, במלאת 150 שנים לפרוץ מלחמת האזרחים, העלתה רשת PBS את הסדרה לשידור חוזר.

## קישורים חיצוניים
* 

* מלחמת האזרחים באתר רשת PBS.
* תיאור מפורט של תוכן פרקי הסדרה באתר רשת PBS.

## הערות שוליים

קטגוריה:ערכים שבהם תבנית בריטניקה אינה מתאימה
קטגוריה:סדרות טלוויזיה תיעודיות
קטגוריה:מלחמת האזרחים האמריקנית בתרבות
קטגוריה:זוכי פרס גראמי
קטגוריה:זוכי פרס פיבודי
קטגוריה:זוכי פרס אמי לבידור בפריים טיים: תוכניות
קטגוריה:זוכי פרס גראמי לאלבום הספוקן וורד הטוב ביותר
קטגוריה:סדרות טלוויזיה אמריקאיות שעלו לשידור בשנת 1990
אלכסנדר אבוש

**אלכסנדר אָבּוּש** (בגרמנית: **Alexander Abusch**; 12 בפברואר 1902, קרקוב, גליציה, האימפריה האוסטרו-הונגרית – 27 בינואר 1982, ברלין המזרחית, גרמניה המזרחית) היה עיתונאי, סופר ופוליטיקאי יהודי-גרמני.

## קורות חיים

אבוש נולד בשנת 1902 בקרקוב שבגליציה שתחת שליטת האימפריה האוסטרו-הונגרית (כיום בפולין) למשפחה יהודית. התחנך בבית ספר עממי ובבית ספר מקצועי למסחר בנירנברג שבגרמניה, והשלים את לימודיו ב-1919. החל מ-1916 היה חבר בתנועת "הנוער הסוציאליסטי החופשי" (Freie sozialistische Jugend). בשנת 1918 הצטרף למפלגה הקומוניסטית של גרמניה (KPD).

ב-1933, לאחר עליית הנאצים לשלטון בגרמניה, נמלט לצרפת. הוא התיישב בפריז, שם כיהן משנת 1934 כעורך הראשי של העיתונים *Unsere Zeit* ו-*Der Gegenangriff*, ובין השנים 1935–1939 של העיתון *Roten Fahne*. בשנת 1937 הפך לחלק מההנהגה של המפלגה בפריז ומאוחר יותר בטולוז.

בשנת 1941 נמלט למקסיקו, שם נעשה חבר בתנועה "גרמניה החופשית" (Freies Deutschland).
ב-1946 שב לגרמניה, והצטרף למפלגת האיחוד הסוציאליסטי של גרמניה (SED).
בין 1948–1950 היה חבר במפלגת האיחוד הסוציאליסטי של גרמניה. בין השנים 1958–1961 היה שר התרבות של גרמניה המזרחית.

פרסם תחת שם העט ארנסט ריינהרט (Ernst Reinhardt).

אבוש נפטר בשנת 1982 בברלין המזרחית.

## קישורים חיצוניים

* 
* 

## הערות שוליים

קטגוריה:קומוניסטים גרמנים
קטגוריה:אתאיסטים יהודים
קטגוריה:יהודים גליציאנים
קטגוריה:סופרים יהודים גרמנים
קטגוריה:עיתונאים יהודים גרמנים
קטגוריה:עורכי עיתונים יהודים גרמנים
קטגוריה:עורכי עיתונים יהודים צרפתים
קטגוריה:פוליטיקאים יהודים גרמנים
קטגוריה:פוליטיקאים יהודים צרפתים
קטגוריה:שרי התרבות של גרמניה המזרחית
קטגוריה:מעוטרי עיטור קרל מרקס
קטגוריה:אתאיסטים גרמנים
קטגוריה:יהודים מזרח גרמנים
קטגוריה:אישים הקבורים בבית הקברות פרידריכספלדה
קטגוריה:גרמנים שנולדו ב-1902
קטגוריה:גרמנים שנפטרו ב-1982
ארגנטופיריט

**ארגנטופיריט** הוא מינרל סולפידי נדיר מאוד המכיל כסף וברזל בגוון לבן אפרפר.

## תכונות
### הרכב כימי וקריסטלוגרפיה
נוסחת המבנה הכימי של הארגנטופיריט היא AgFe2S3

המינרל הוא דימורפי למינרל הנדיר סטרנברגיט.

הארגנטופיריט מתגבש במערכת האורתורומבית, חבורת סימטריות נקודתית "אורתורומבית דיפירמידלית" 2/m\ 2/m\ 2/m, וחבורת סימטריות מרחבית "Pmmn". הפרמטרים של תא היחידה הם: Åa=6.639, b=11.463 ו-c=6.452.

### תכונות פיזיקליות
הגבישים פריזמתיים משושים עבים המסתיימים בפירמידה. תופעת גבישים תאומים פסאודו הקסגונליים נפוצה על [100], כמו כן קיימת גם תופעת גבישים תאומים עלעליים. לארגנטופיריט אין פצילות, קשיותיו של המינרל נמוכה, 4-3.5 בסולם מוס, ומשקלו הסגולי הממוצע 4.25 גרם לסמ"ק.

### תכונות אופטיות
אופטית המינרל הוא אנאיזוטרופי חזק. גבישי הארגנטופיריט אטומים, צבעם לבן-אפרפר בהיר הדוהה עם הזמן. באור מוחזר הארגנטופיריט הוא ססגוני בגוונים של ירוק, כחול, צהוב, ארגמן, חום ולבן אפרפר או צהבהב. הברק של הארגנטופיריט הוא מתכתי, והשרטוט של גבישיו בגוון אפור שחרחר.

## גילוי ומקור השם
הגאולוג והמינרלוג הגרמני וולפגנג סרטוריוס פון ואלטרסהאוזן (1879-1806) מאוניברסיטת גטינגן תיאר ב-1866 לראשונה את המינרל מדגימה בפיריט שנלקחה מזנקט יואכימסתל (St Joachimsthal), כיום יחימוב (Jáchymov) ברכס קרושנה הורי בבוהמיה שבצ'כיה. שם המינרל הוא הלחם של שם היסוד כסף בלטינית (ארגנטום - *Argentum*) שבתכולתו, והמינרל פיריט הדומה לו.

## מקור ותפוצה
הארגנטופיריט הוא מינרל נדיר בעורקים הידרותרמיים.

הארגנטופיריט הוא מינרל נדיר ואותר בכ-40 מקומות בעולם, ובהם: יחימוב (Jáchymov לשעבר זנקט יואכימסתל - St Joachimsthal) ברכס קרושנה הורי (מקום בו נתגלה לראשונה) ובמדנץ (Měděnec לשעבר קופפרברג) בבוהמיה שבצ'כיה; בברוקן היל (Broken Hill) ובמכרה ג'ורג' פישר (George Fisher Mine) בהר איסה (Mount Isa) באוסטרליה; במכרה סילבנה (Silvana) בסנדון (Sandon) בפרובינציה קולומביה הבריטית בקנדה; בקולקויצ'קה (Colquechaca) באזור פוטוסי בבוליביה; ובמכרה בלק קריק (Black Creek Mine) באלסקה ובמחוז סלייט קריק (Slate Creek) באיידהו שבארצות הברית.

## קישורים חיצוניים

*אתר WebMineral
*אתר Mindat
*פרויקט rruff

## הערות שוליים

 קטגוריה:מינרלים סולפידיים
קטגוריה:מינרלים
איימי אלקון

**איימי אלקון** (באנגלית: **Amy Alkon**; נולדה ב-8 במרץ 1964), הידועה בכינויה **אלילת הייעוץ** (Advice Goddess), היא כותבת הטור השבועי "שאל את אלילת הייעוץ" המתפרסם במעל ל-100 עיתונים בצפון אמריקה. הגם שאלקון דנה במגוון סוגיות, היא מתמקדת בעיקר בסוגיות של יחסים אינטימיים.

הטורים שלה מפורסמים בכך שהם משלבים פסיכולוגיה אבולוציונית.

## ביוגרפיה וקריירה
אלקון גדלה בפרוור של דטרויט שבמישיגן. היא מחשיבה עצמה אתאיסטית רכה למרות שנולדה למשפחה יהודית. היא נפגעה בגלל היותה יהודייה, נודתה ואף הותקפה פיזית על ידי ילדים בכיתה ז'. אלקון טוענת שבגלל הנידוי היא למדה לקרוא מהר יותר מן הממוצע.

בהמשך עברה אלקון לניו יורק. כתחביב נהגה לתת עצות בדוכן קטן שהקימה בפינת רחוב סוהו יחד עם עוד שתי נשים שכינו עצמן "גבירות הייעוץ". מאוחר יותר, היא קיבלה טור ייעוץ ב"ניו יורק דיילי ניוז", בעקבותיו עלתה הפופולריות שלה והיא כונתה "אלילת הייעוץ".

## ספריה

* *I See Rude People: One Woman's Battle to Beat Some Manners into Impolite Society*, McGraw-Hill Professional, 2009. .
* *Alkon, Amy; Johnson, Caroline; Minnick, Marlowe, *Free Advice: The Advice Ladies on Love, Dating, Sex and Relationships'', Dell Publishing, 1996.


## קישורים חיצוניים

## הערות שוליים

קטגוריה:אמריקאים ילידי מישיגן
קטגוריה:עיתונאיות יהודיות אמריקאיות
קטגוריה:סופרות יהודיות אמריקאיות
קטגוריה:אתאיסטים יהודים
קטגוריה:אתאיסטיות אמריקאיות
קטגוריה:בוגרות אוניברסיטת מישיגן
קטגוריה:בוגרי אוניברסיטת מישיגן
קטגוריה:אמריקאיות שנולדו ב-1964
קטגוריה:אמריקאים שנולדו ב-1964
האגודה הישראלית לכרטוגרפיה ולמערכות מידע גאוגרפי

**האגודה הישראלית לכרטוגרפיה ולמערכות מידע גאוגרפי** היא אגודה מקצועית של מקצוע הכרטוגרפיה ומערכות מידע גאוגרפי. האגודה הוקמה בשנת 1978 וחברה ב"אגודה הכרטוגרפית הבינלאומית (ACI)", שבו היא פעילה במסגרת ועדות בינלאומיות. כנשיאיה שימשו גאוגרפים רבים כגון: פנחס יואלי, רון אדלר, פרופ' נפתלי קדמון. פרופ' אמציה פלד משמש בתור נשיא האגודה ובתור יו"ר של אחת הוועדות המקצועיות האיגוד הכרטוגרפי הבינלאומי. מקום מושבה של האגודה הוא המרכז למיפוי ישראל בתל אביב.

בין פעילויות האגודה: מפגש שנתי בנושא כרטוגרפיה ומערכות מידע גאוגרפי (GIS), וקונגרסים בינלאומיים המתקיימים כל שנתיים, תחרות ציורי ילדים, הוצאת ידיעון "קול קורא". האגודה עובדת בשיתוף פעולה עם מוסדות אקדמיים והיא חברה באגודה הכרטוגרפית הבינלאומית.

## קישורים חיצוניים
* 

* 
*  תהליך מיפוי ארץ ישראל, 1957, באתר ארכיון הסרטים הישראלי בסינמטק ירושלים

קטגוריה:ישראל: קרטוגרפיה
קטגוריה:מערכות מידע גאוגרפי
כרטוגרפיה
האיגוד הבין-לאומי לגאוגרפיה

**האיגוד הבין-לאומי לגאוגרפיה** (באנגלית: **International Geographical Union - IGU**, בצרפתית: **Union Géographique Internationale - UGI**) הוא אגודה גאוגרפית בין-לאומית שתחת חסותה נמצאים מרבית הארגונים הגאוגרפים ברחבי העולם. הקונגרס הגאוגרפי הראשון נערך באנטוורפן בשנת 1871. מספר מפגשים נוספים הובילו להקמת הארגון שמושבו בבריסל, בלגיה בשנת 1922. באיגוד פועלים ארבעה צוותי משימה ושלושים וארבע ועדות. בין נושאי העיסוק של הוועדות ניתן למצוא גאוגרפיה יישומית, מגדר וגאוגרפיה, גאוגרפיה ימית, ניתוח נופי וסוגיות של שימוש בר-קיימא במשאבי מים.

האיגוד חבר במועצת המדע הבין-לאומית שהוא הארגון המתאם עבור ארגוני המדע הבין-לאומיים. כמו כן מארגן האיגוד מדי שנה את הפסטיבל הבין-לאומי לגאוגרפיה בעיר דייה-דה-ווז' בצרפת.

בישראל מיוצג הארגון על ידי האגודה הגאוגרפית הישראלית.

## תפקידיו
* קידום המחקר של בעיות גאוגרפיות;
* ייזום ותיאום מחקרים גאוגרפיים הדורשים שיתוף פעולה בין-לאומי, וקידום של פרסום המחקרים ושל השיח המדעי;
* תמיכה בפעילות גאוגרפים בארגונים בין-לאומיים רלוונטיים;
* קידום איסופו ושיתופו של המידע ושל הידע הגאוגרפי בין המדינות החברות באיגוד;
* קידום כנסים בין-לאומיים, כנסים אזוריים וימי עיון מיוחדים הנוגעים למטרות האיגוד;
* השתתפות בכל שיתוף פעולה בין-לאומי אחר שביכולתו לקדם את המחקר הגאוגרפי ויישומו;
* קידום תקינה בין-לאומית, תאימות של שיטות, מינוח אחיד וסימנים מקובלים בהם נעשה שימוש בגאוגרפיה;

## ראו גם
* הוועדה לגאוגרפיה עירונית

## קישורים חיצוניים

* 

* 

קטגוריה:גאוגרפיה
קטגוריה:ארגונים בין-לאומיים לא-ממשלתיים
קטגוריה:מוסדות מדעיים בין-לאומיים
קטגוריה:איגודים חברים במועצת המדע הבין-לאומית
אלן בוקן

**אלן בּוּקַן** (בצרפתית: **Alain Bouquin**; נולד ב-1958) הוא גנרל של קורפוס (Général de corps d'armée, מקביל ללוטננט גנרל) בדימוס בצבא צרפת. היה מפקד לגיון הזרים הצרפתי מ-1 ביולי 2009 עד 1 בספטמבר 2011. סיים את שרותו ב-2015.

## שרותו הצבאי
בוקן סיים את לימודיו באקדמיה הצבאית סן-סיר בשנת 1980. שרת כשנה ברגימנט הזרים הרביעי, ותשע שנים ברגימנט הזרים המוצנח השני, במהלכן היה מפקד מחלקה, מפקד פלוגה, וקצין מבצעים והדרכה. בהמשך שרת שנה במפקדת הקורפוס השלישי. בשנים 1991–1995 למד בקורס לפיקוד ומטה (מחזור 107) ובמכללת ההגנה הבין-זרועית (Collège interarmées de Défense). בהמשך שרת במטכ"ל הצרפתי ובמטה הכוחות הצרפתיים בג'יבוטי. בשנים 2000–2002 פיקד על רגימנט הזרים המוצנח השני, ובהמשך הדריך במכללת ההגנה הבין-זרועית. בשנים 2005–2009 מילא תפקידים שונים במטה הכללי. ב-1 באוגוסט 2008 קודם לדרגת בריגדיר גנרל. מ-1 ביולי 2009 ועד 1 בספטמבר 2011 היה מפקד לגיון הזרים. ב-1 באפריל 2011 קודם לדרגת גנרל של דיוויזיה (מקבילה למייג'ור גנרל). ב-2013 מונה לתפקיד המפקח על צבא היבשה (inspecteur de l'armée de terre) וקודם לדרגת גנרל של קורפוס. סיים את שרותו הצבאי בשנת 2015.

## פעילויות צבאיות

צ'אד (1984, 1986, 1988 ו-1989).
קוסובו (2001).

## חיים אישיים

בוקן נשוי ואב לשישה ילדים.

## הופעות במדיה

בוקן הופיע בשני סרטים תיעודיים על הלגיון: "Warrior of the French Foreign Legion" ו-"La face cachée de la Légion".

## קישורים חיצוניים
* קורות חייו של אלן בוקן  באתר אינטרנט בנושא לגיון הזרים
* ריאיון עם גנרל בוקן, אפריל 2011, בתרגום לאנגלית
* 

קטגוריה:גנרלים צרפתים
קטגוריה:קצינים בלגיון הכבוד
קטגוריה:אנשי לגיון הזרים הצרפתי
קטגוריה:צרפתים שנולדו ב-1958
הפלישה לדגסטן (1999)

**המתקפה ב[[דגסטן]]** ב-1999, הידועה גם בשם **מלחמת דגסטן** (נחשבת רשמית למתקפה שהובילה לתחילת מלחמת צ'צ'ניה השנייה), הייתה מתקפה צבאית יזומה של הבריגדה האסלאמית לשמירת שלום בפיקודו של שאמיל באסייב, שב-7 באוגוסט 1999 פרץ עם יחידותיו לאזור בוטליך בדגסטן ("מבצע האימאם גאזי מוחמד") ולאזור נובולאקסקויה ("מבצע האימאם חמזאט בק", 7-23 באוגוסט).

המתקפה האלימה על כוחות הביטחון המקומיים באזור חייבה את מעורבותם של כוחות פדרליים וכוחות של ספצנאז גה-אר-או הונחתו באזור לצד אנשי פס"ב מקומיים, כוחות אם.וה.דה וכוחות יבשה של צבא רוסיה שהסתייעו במיליציות מקומיות. לאחר חודשיים של מאבק מזוין, הוכנעו הכוחות הבדלניים והושבה השליטה על דגסטן, כאשר המבצע היווה את פתיחת מלחמת צ'צ'ניה השנייה שהייתה אלימה בהרבה מן הראשונה.

## קישורים חיצוניים

קטגוריה:דגסטן
קטגוריה:דגסטן: היסטוריה
קטגוריה:העימות הרוסי-צ'צ'ני
קטגוריה:מבצעי הכוחות המזוינים של הפדרציה הרוסית
ניק פרוסט

**ניקולס ג'ון "ניק" פרוסט** (באנגלית: **Nicholas John "Nick" Frost**; נולד ב-28 במרץ 1972) הוא שחקן, קומיקאי ותסריטאי אנגלי.
התפרסם בצוותא עם חברו השחקן סיימון פג בסרטים "מת על המתים", "שוטרים לוהטים", סוף העולם (הידועים יחד בשם "טרילוגיית הקורנטו") ו"פול" ובסדרה הקומית "מחוקים".

## ביוגרפיה
פרוסט נולד בפרבר דגנהאם שבמחוז אסקס, מזרח אנגליה.
בצעירותו, התנדב כשנתיים בקיבוץ בישראל.

פרוסט עבד בתחילה בתור שחקן במשרה חלקית והשלים הכנסה בעבודה כמלצר.

## קריירה
פרוסט התפרסם לראשונה בסדרת קומדיית המצבים הבריטית "מחוקים", בסדרה עבד לצידו של חברו הטוב ביותר הקומיקאי סיימון פג וגילם את מייק וואט חברו של גיבור הסדרה פיט ביסלי (פג).

פרוסט ניסה ליצור בעצמו כשכתב והנחה את תוכנית ההישרדות הקומית "זהירות! 50,000 וולטים".
ב-2004 חזר לעבוד ביחד עם סיימון פג ועם אדגר רייט הבמאי של הסדרה בה התפרסמו השניים. בפרויקט הזומבים המוצלח "מת על המתים" בו פרצו פרוסט ופג, שיחק פרוסט את אד חברו הטוב והטיפש של שון גיבור הסרט.

בשנה שלאחר הפריצה שלו שיחק בקומדיות הבריטיות "קינקי בוטס" ו"פנלופה".
ב-2007 רשם הופעה מוצלחת נוספת לצידו של פג בפרודיה המשטרתית "שוטרים לוהטים" בתור השוטר הנלהב והנאיבי דני באטרמן.

בשנת 2008 שיחק בדרמת הנעורים "ילדת פרא" בכיכובה של אמה רוברטס. ב-2009 שיחק פרוסט את די ג'יי "דוקטור" דייב בקומדיה "רדיו רוק".
ב-2011 כתב עם סיימון פג את הקומדיה הבדיונית "פול", פרוסט גם כיכב לצד פג בסרט בתור החנון הבריטי חובב הקומיקס קלייב גולינס.

בשנת 2014 שיחק את סנטה קלאוס בפרק ספיישל חג המולד "חג המולד האחרון" בסדרה "דוקטור הו".

באפריל 2025 הוכרז כי פרוסט יגלם את רובאוס האגריד בעיבוד הטלוויזיוני של "הארי פוטר". ולאחר שפרסם תמונה שלו מחזיק את "הארי פוטר ואבן החכמים" וכתב: "אתה קוסם, הארי. תודה על האמון שנתתם בי לגלם דמות כה נאמנה, עדינה ואמיצה כמו רובאוס האגריד. רובי, אני מבטיח שלא אאכזב אותך"  הוטחו בו ביקורות חריפות ביותר בטענה שהוא משתף פעולה עם רולינג ועמדותיה.

## פילמוגרפיה

### קולנוע

*מת על המתים (2004)
*קינקי בוטס (2005)
*שוטרים לוהטים (2007)
*ילדת פרא (2008)
*פנלופה (2008)
*רדיו רוק (2009)
*פול (2011)
*השכונה VS חייזרים (2011)
*הרפתקאות טינטין: תעלומת החד-קרן (2011)
*סוף העולם (2013)
*קובה אהובתי (2014)
*הצייד: מלחמת החורף (2016)
*משפחה בהחלפה (2017) - דיבוב
*טומב ריידר (2018)
*תיכון סלוטרהאוס שולט (2018)
*נלחם עם המשפחה שלי (2019)
**Horrible Histories: The Movie – Rotten Romans* (2019)
*פלאמלים (2021) - דיבוב
*משפחה בהחלפה 2 (2021) דיבוב
*מילוט (אנ') (2024) - גם תסריטאי ומפיק
*הדרקון הראשון שלי (2025)
**Whistle*  (2025)
**Krazy House* (TBA)
**Seize Them!  (TBA)*
**How to Date Billy Walsh* (TBA)

### טלוויזיה
* אדמת הפקר (2019-2017)
*אישור מחלה (2018-2017)
* מחפשי האמת (2020) - גם יוצר ותסריטאי
* נשות הלעולם לא (2021-הווה)
* למה נשים רוצחות (2021)
* סקוט פילגרים הולך על זה (2023) - דיבוב
* מלחמת הכוכבים: צוות שלד (2024) - דיבוב
* הארי פוטר (2027)

## קישורים חיצוניים

## הערות שוליים

קטגוריה:ערכים שבהם תבנית אתר רשמי אינה מתאימה להוספה אוטומטית
קטגוריה:שחקני קולנוע וטלוויזיה אנגלים
קטגוריה:קומיקאים בריטים
קטגוריה:אנגלים שנולדו ב-1972
קומדיה מטורפת

[ממוזער|150px|כרזת הסרט "[זה קרה לילה אחד"]]
[ממוזער|150px|כרזת הסרט "[חמים וטעים"]]

**קומדיה מטורפת** (באנגלית: **Screwball comedy**) היא סוגה קולנועית שראשיתה בשנות ה-30 של המאה ה-20, ואשר ממנה התפתח ז'אנר הקומדיה הרומנטית.

## היסטוריה
"זה קרה לילה אחד", סרטו של הבמאי פרנק קפרה משנת 1934 בכיכובו של קלארק גייבל, נחשב לסרט הקומדיה המטורפת הראשון. חוקרי קולנוע מסכימים כי התקופה הקלאסית של ז'אנר זה הסתיימה בשנות ה-40 המוקדמות, אך אלמנטים של הז'אנר שרדו, והם זוכים למחוות גם בקולנוע בן זמננו.

## מאפיינים
על אף שאין רשימה מוסכמת של מאפיינים, החייבים להופיע בסרט מז'אנר זה, סרטים הנחשבים כמשתייכים לז'אנר כוללים, בדרך כלל, מצבים פארסיים, שילוב של סלפסטיק עם דיאלוגים הכוללים תגובות מהירות ושנונות, ועלילה הכוללת בתוכה סיפור של חיזור או של חתונה. מבקר הקולנוע אנדרו סאריס הגדיר את הקומדיה המטורפת כמו "קומדיית סקס, בלי הסקס".

כמו בפארסה, קומדיות מטורפות לעיתים קרובות כוללות עלילה הכרוכה בטעויות בזיהוי, או נסיבות אחרות שבהן דמות אחת, או יותר, מנסה לשמור בסוד את זהותה האמיתית, או עובדות חשובות אחרות. לפעמים, במרכז העלילה תופיע דמות של גבר בבגדי נשים (למשל: "צער גידול חיות", "חמים וטעים").

הדמויות הראשיות בקומדיה המטורפת הן לרוב של גבר ואישה, אשר בתחילת הסרט נראים כמי שאינם מתאימים זה לזה, או אפילו יריבים, אויבים מרים או זוג שהיו נשואים בעבר והתגרשו (למשל: "נערתו ששת"). חוסר ההתאמה מתבטא, לעיתים, בכך שהגבר הוא ממעמד חברתי נמוך יותר. אולם, בסופו של דבר, מתפתח סיפור רומנטי בין השניים, אשר מסתיים בחתונה.

מעמדות חברתיים הם מרכיב משמעותי בקומדיות המטורפות: אנשי המעמד העליון נוטים להיות מיוצגים בסרטים אלו כבטלנים מפונקים, אשר מתקשים להתנהל בעולם האמיתי.

מאפיין נוסף ושכיח בסרטים מסוג זה הוא הדיבור המהיר – דיאלוגים בין דמויות הכוללים תגובות מהירות ושנונות. מקורו של מאפיין זה איננו בקומדיות המטורפות, וניתן למצוא אותו בז'אנרים הוליוודיים קלאסיים אחרים כגון סרטי גנגסטרים.

קומדיות מטורפות נוטות גם להכיל מצבים פארסיים ומגוחכים. למשל, בסרט "צער גידול חיות", זוג גיבורי הסרט צריכים לדאוג לנמר המוחזק כחיית מחמד (סיטואציה שזכתה למחווה במספר סרטים מהז'אנר שנעשו לאחר מכן, כמו "בדרך לחתונה עוצרים בווגאס").

## קישורים חיצוניים

*
קטגוריה:ערכים שבהם תבנית בריטניקה אינה מתאימה
מטורפת
קטגוריה:סוגות בקולנוע
תנוחת לוטוס

שמאל|ממוזער|180px|תנוחת לוטוס**תנוחת לוטוס** (בסנסקריט: पद्मासन, padmāsana; או कमलासन, kamalāsana) היא תנוחת ישיבה בשיכול רגליים, כאשר כל אחת מכפות הרגליים מונחת על הירך הנגדית.
מקורה בפרקטיקות המדיטטיביות שמקורן בהודו העתיקה, והיא שכיחה במסורות היוגה והבודהיזם.
התנוחה, המזכירה לוטוס, נועדה לעודד נשימה שתתמוך בפרקטיקה המדיטטיבית, ולטפח יציבות גופנית. תנוחת הלוטוס מייצגת את הרצון להשגת שלווה פנימית, ריכוז וחיבור עם העצמי הפנימי.

## מקור
בשפה הסנסקריט, לוטוס הוא פאדמה ואסאנה משמע תנוחה, לכן היא נקראת פאדמאסנה (Padmasana). הישיבה בשילוב הרגליים מדמה את עלי הכותרת של פרח הלוטוס.

בודהה, המקור לבודהיזם, היה ידוע כיושב בתנוחת הלוטוס בעת מדיטציה והיא מסמלת את הרגע שבו הוא התעורר להבנה עמוקה והתבוננות בעולם סביבו.
כיוון שבודהה היה דמות מרכזית בהיסטוריה של הבודהיזם והמדיטציה, תנוחת הלוטוס הפכה לסמל מרכזי בתרגום של התרגולים הדהרמיים והבודהיסטיים.
השילוב של טבעיות בפלג הגוף העליון והרגליים המקופלות כמו בפסלים של בודהה מצביע על כך שתנוחת הלוטוס עשויה להיות מיושנת, אך עדיין מלמדת היכן למקם את הגוף בצורה נכונה למדיטציה.

## ביצוע
תנוחת הלוטוס היא מורכבת ולכן ישנה חשיבות של הכנה נכונה לגוף לפני הביצוע וצורך בהדרכה נכונה כדי למנוע פציעות. הצלחה בתנוחה תלויה בגמישות הקרסוליים והגב התחתון משום שהיא מצריכה מיקום מדויק של כפות הרגליים כך שיהיו קרובות למפשעה תוך כיפוף אחורי ופתיחת הרגליים. תנוחות יוגה בסגנון איינגאר המסייעות בהכנה לתנוחת הלוטוס לפי הסדר הבא: תנוחת הרעם, תנוחת הגיבור, תנוחת הראש לברך, חצי לוטוס מוגבל, משולש יושב, משולש מוגבל, זווית צד מורחבת, כלב מביט מטה ושוב תנוחת הרעם.

## יתרונות
מיקום נכון של כפות הרגליים בתנוחה יכול לסייע בהפחתת מתח ומשפיע על היציבות והאיזון הכללי של הגוף. תנוחת זו מקשרת בין הגוף, הנפש והרוח, ומסייעת ליצירת שלווה וריכוז במהלך המדיטציה. זוהי שיטת הרפיה פסיכולוגית המפחיתה את תחושת קוצר הנשימה ומסייעת בשיפור המדדים כמו: קצב נשימה, ריוויון חמצן, דופק ולחץ דם סיסטולי.

## תנוחת לוטוס מתוקנת
תנוחת לוטוס מתוקנת (modified lotus position) מתארת תנוחה הפוכה מזו של תנוחת לוטוס קלאסית ובה הירך מונחת על העקב. ישיבה בתנוחה זו באופן ממושך עשויה לגרום ללחץ על עצב השת בירך, הלחץ המתמשך על העצב מוביל לפגיעה עצבית חמורה, הנקראת "נוירופתיה של הלוטוס".

## קישורים חיצוניים

* שני הסתן, ישיבת לוטוס – איך מבצעים נכון את התנוחה ולמה היא מועילה, באתר קאלה יוגה

* ,Kalyani Hauswirth Jain, Padmasana – Lotus Pose: Tutorial to a Pain-Free & Safe Lotus Pose, ARHANTA YOGA, November 8 2021 (אנגלית)
* *srisriyoga, [https://www.artofliving.org/yoga/yoga-poses/lotus-pose-padmasana Padmasana (lotus pose) steps and benefits], THE ART OF LIVING (אנגלית)*

## הערות שוליים

קטגוריה:ערכים שבהם תבנית בריטניקה אינה מתאימה
קטגוריה:יוגה
קטגוריה:ישיבה (תנוחה)
סרט חבר'ה

**סרט חבר'ה** (באנגלית: **Buddy Film**) היא סוגה קולנועית בה הגיבור יוצר או מקיים קשר של רעות עם גיבור אחר, כשהקשר מוביל את שניהם לתובנות חדשות על חייהם. המונח נטבע בשנות השישים ובתחילת שנות השבעים, בזכות הפופולריות של כמה וכמה סרטים, שבמרכזם קשרי ידידות, אחווה או רעות בין גברים. כיום משמש המונח גם לציון סרטים שבמרכזם קשרים שכאלה בין נשים.

## היסטוריה
הופעתו של המונח כהגדרה לסוגה, בסוף שנות השישים, התרחשה במקביל להופעתם של סרטים רבים שבמרכזם יחסי רעות ועימות בין גברים. דוגמאות מובהקות לכך היו "הזוג המוזר" (1968), "קיד וקסידי" (1969), "קאובוי של חצות" (1969), "הפרט האחרון" (1973), "העוקץ" (1973), "המהמרים" (1974), ואחרים. חברות זו, לסברת כמה חוקרי סרטים, הייתה ביטוי לגעגועים לתקופה של גבריות בוטחת או קינה על דעיכתה, כשנשים מודחות בסרטים למשחק בתפקיד שולי ומכני (מבחינה עלילתית). סוגת סרטים זו המשיכה ליהנות מפופולריות לאורך שנות השבעים, השמונים והתשעים, כאשר סרטי פעולה רבים (לדוגמה, סדרת סרטי "נשק קטלני") ושפע סדרות טלוויזיה (לדוגמה, סטארסקי והאץ', צ'יפס והרדקסל ומקורמיק) הציבו במרכזם את הרעות בין זוג גברים הטרוסקסואליים. ההתפתחות המרכזית הייתה הצימוד הרווח בין גבר שחור לגבר לבן, כמו בסדרת "נשק קטלני", בסרט "48 שעות" ובסרטים כמו "שבעה חטאים" או "המתווך", וצימוד בין גברים שחורים לנשים לבנות (כמו ב"שעת העכביש", "תיק שקנאי", "אספן העצמות" ו"האישה לבשה כחול").

מתחילת שנות התשעים, עם הופעת הסרט "מחשבות קטלניות" של אלן רודולף (1991), ובמיוחד עם הופעת הסרט "תלמה ולואיז" של רידלי סקוט התרחבה הסוגה להכיל גם סרטים על רעות נשית. סרטים אלו חלקו עם סרטי החברות הגברית את הנימה ההומו-ארוטית המודחקת, אך הדגש המרכזי בהם היה בהגעה לעצמאות, עצמיות ומרידה, ונעדרה מהם נימת געגועים מתרפקת לזמנים עברו.

## מאפייני הסוגה
רוב הסרטים בסוגה זו הטעימו את המסע הפנימי (ולעיתים, החיצוני) שעורכים הגיבורים מנקודת המוצא שבתחילת הסרט, אל התובנות שהם רוכשים בסופו. פעמים רבות היו הגיבורים ניגודים בוטים זה של זה (מאורגן ומסודר מול פרוע ותזזיתי כמו בסרטי "נשק קטלני", "מרדף חצות" או "הזוג המוזר"), חונך ותלמיד ("העוקץ"), שחור ולבן, אמיץ ופחדן, וכדומה. במקרים אחרים, ובמיוחד בקומדיות, היו שני הידידים דומים ("מסע הכזבים של ביל וטד" או "האחים בלוז") ופעלו לא מתוך ניגוד אלא כצמד.

## קישורים חיצוניים

* Two's company: Rewriting the buddy movie, אתר האינדיפנדנט 
*Susan Hayward, Cinema studies: the key concepts, Taylor & Francis, 2006, page 63

## הערות שוליים

*
חבר'ה
ישראל פסח פיינהנדלר

הרב **ישראל פסח פיינהנדלר** (כ"ד בשבט ה'תש"ה, 7 בפברואר 1945 - י"ב בניסן ה'תשע"א, 16 באפריל 2011) היה פוסק ואיש חינוך, מחבר סדרת ספרי ההלכה **אבני ישפה** ורב קהילת **אבני ישפה** בירושלים.

## קורות חייו
נולד בשיקגו, אילינוי, ליוסף וחיה מירל פיינהנדלר. בילדותו למד בתלמוד תורה המקומי, ובין חבריו לספסל הלימודים הרב נתן צבי פינקל, ראש ישיבת מיר. בשנת ה'תשכ"א (1961), בגיל 16, עלה לבדו לישראל. למד בישיבת הנגב בנתיבות, אצל הרב יששכר מאיר והרב חיים פרידלנדר. בשנת ה'תשכ"ז (1967) נישא בבני ברק לשרה ארלנגר מלוצרן, שווייץ.

לאחר נישואיו כיהן כר"מ בישיבת הנגב. בשנת ה'תשכ"ח (1968) החל בלימודי רבנות. הוא למד אצל הרב יעקב אדלשטיין ברמת השרון, ואת ה"שימוש חכמים" עשה אצל הרב שמואל הלוי ואזנר, שגם הסמיכו לרבנות. כמו כן למד מילה והחל לשמש כמוהל. עשרות שנים שימש גם כבעל תוקע.

בשנת ה'תשל"ג (1973), נקרא על ידי רבו הרב יששכר מאיר לשוב לנתיבות, ולכהן כרב ומו"ץ של הקהילה החרדית המקומית. מתוקף תפקידו שימש הפוסק בבית הבאבא סאלי שהתגורר בנתיבות. בתקופת רבנותו בנתיבות היה נוסע בקביעות לירושלים לעשות "שימוש" אצל הרבנים שלמה זלמן אוירבך ויוסף שלום אלישיב.

בשנת ה'תשמ"ז (1987), לאחר ארבע עשרה שנות רבנות בנתיבות, עבר להתגורר בירושלים, ושימש כרב קהילת "אבני ישפה" בשכונת רוממה. בשנים אלו היה מקורב לרב אלישיב ודבק בדרכו ההלכתית.

מלבד עיסוקו הרבני וההלכתי עסק בייעוץ חינוכי וייעוץ זוגי ופרסם מאמרים וספרים בתחום, בעברית ובאנגלית.

נקבר בהר המנוחות בירושלים.

## משפחתו
אחיו הוא הרב אהרן פיינהנדלר, ראש ישיבת "מחנה ישראל" בירושלים. גיסו הוא הרב גד ארלנגר, מרצה ומחבר סדרת ספרים בנושאי תורה ומדע.

בנו הרב יחזקאל פיינהנדלר מחבר ספרי ההלכה "השבת אבדה כהלכה", "באורח צדקה" על הלכות מעשר כספים ו"גנזי הקודש" על הלכות גניזה. אחד מבניו נשוי לנכדת הרב שמואל כהנא שפירא, דיין בית הדין הגדול (אחיו של הרב הראשי אברהם אלקנה כהנא שפירא), ובתו נשואה לבנו של הרב צבי פרידמן.

## ספריו
בקרב ספריו בולטת הסדרה "אבני ישפה" על ארבעת חלקי השולחן ערוך. הספר הראשון בסדרה זו, שיצא בשנת ה'תשמ"ה, עסק בהלכות תפילה. ספרו האחרון יצא זמן קצר לפני פטירתו.
*שו"ת **אבני ישפה** (שמונה חלקים)
***משלי מוסר** (5 כרכים) - מוסרי השכל חדשים למשלים עתיקים, על פי משלי המגיד מדובנא
***בני חביבי** (2 כרכים) - הארות סביב פרשת השבוע על חינוך ילדים
***רעים אהובים** - הארות סביב פרשת השבוע על שלום בית
***שכנים אהובים** - על הלכות שכנים
***שבת אהובה** - על הלכות שבת

* Beloved Children: Insights from the weekly Parsha on raising children
* Beloved Companions: Insights from the weekly Parsha on domestic tranquillity
* Beloved Neighbors: Insights from the weekly Parsha on dealing with neighbors and friends, Volume 1, Volume 2 and Volume 3


## קישורים חיצוניים
* 
* 
* 
* 
* 
* 
* 
* 
* 
* 
* 
* 
* 
* 

### באנגלית

* 
* 
* 
* 
* 
* 
* 
* 

## הערות שוליים

קטגוריה:בוגרי ישיבת הנגב
קטגוריה:ירושלים: רבנים
קטגוריה:עולים בשנות ה-1960
קטגוריה:רבנים חרדים ישראלים
קטגוריה:מחברי ספרי שו"ת ישראלים
קטגוריה:מוהלים ישראלים
קטגוריה:משפחת ארלנגר
קטגוריה:יהודים הקבורים בהר המנוחות
קטגוריה:ישראלים שנולדו ב-1945
קטגוריה:ישראלים שנפטרו ב-2011
אימפרפקטום (בלשנות)

**אימפרפקטום** (מלטינית Imperfectum - בלתי מושלם) או 'עבר בלתי מושלם' - הוא סוג של פועל הקיים בלשונות רבות, המבטא פעולה בלתי מושלמת ביחד עם זמן עבר. עם זאת, הגדרתו ומשמעותו המדויקות משתנות משפה לשפה.

האימפרפקט קיים ברוב השפות ההודו-אירופיות העתיקות.

## דוגמאות
### שפות הודו-אירופיות
#### [[אנגלית]]
ניתן לראות את צורת האימפרפקטום האנגלית באמצעות הדוגמה הבאה:
* I was eating
* I used to eat

למרות שבשני המשפטים שלעיל הכוונה לזמן עבר, הרי הן צורת הפועל Eat והן הצורה Eating אינן נוטות בזמן עבר. נטיית הזמן במשפט נעשית בעזרת הפועל to be. צורת האימפרפקטום לעומת זאת קיימת בנטיית המשפט I ate.

קטגוריה:מורפולוגיה (בלשנות)
נסרוך

**נִסְרֹךְ** הוא אל אשורי המוזכר במקרא. על פי הכתוב בספר מלכים, לאחר שנכשל סנחריב בקרב נגד ממלכת יהודה, חזר לנינוה, ושם נרצח על ידי בניו (אדרמלך ושראצר) בזמן שהשתחווה לנסרוך.
.
סיפור זהה מופיע גם ב.

## זיהויו
זיהויו של האל נסרוך איננו ברור. בתעודות חיצוניות לא מופיע שם זה או דומה לו. לרוב מניחים כי יש לזהותו עם אחד מהאלים הראשיים הידועים מהפנתיאון המסופוטמי, ששמו נשתנה מחמת שיבוש או בשל סיבה אחרת. בין האלים שהוצעו נמנים מרדוך, אנליל, נינורתה, נוסכו ואשור. כריסטוף אולינגר מעלה את ההשערה ש"נִסְרֹךְ" איננו אלא שיבוש גרפי של "נִמְרֹד", שלפי דעתו מזוהה עם האל נינורתה.

התלמוד דורש את השם מהמילה נֶסֶר (=קרש). לפי מדרש זה התגלמות האל הייתה בקרש מתיבת נח, אותו הקדיש סנחריב.

## לקריאה נוספת

## קישורים חיצוניים

## הערות שוליים

קטגוריה:אלים מסופוטמיים
קטגוריה:אלים בתנ"ך
לבנון החולה

**לַבְנוּן הַחוּלָה** (שם מדעי: *Acanthobrama hulensis*) הוא מין נכחד ממשפחת הקרפיוניים שהיה אנדמי לישראל. לבנון החולה היה מצוי בביצות - כגון החולה, אך נכחד כליל מהעולם.

לבנון החולה היה דג קטן דמוי סרדין.

לבנון החולה היה מין אנדמי שתפוצתו הוגבלה לעמק החולה. אוכלוסיית הדג נכחדה כמעט לחלוטין לאחר ייבוש האגם. לאחר ייבוש הביצה חדרו פרטים אחדים של המין לשפכי הנחלים, ואוכלוסייה קטנה שרדה בשמורת החולה במשך שנים רבות לאחר הייבוש. בסוף שנות ה-60 החלה הנהלת השמורה להפסיק את השימוש במי מעיין בתחום המחייה של הלבנון, וכתוצאה מכך התמעטה האוכלוסייה ונכחדה תוך שש שנים מתחילת הפעולה, ועמה נכחד המין; כאשר התצפית האחרונה בו נערכה ב-1975.

כיום נותרו רק פרטים משומרים במוזיאונים שונים.

## קישורים חיצוניים

## הערות שוליים

קטגוריה:קרפיוניים
קטגוריה:ארץ ישראל: בעלי חיים שנכחדו
קטגוריה:דגים שנכחדו
קטגוריה:בעלי חיים שתוארו ב-1973
קלאו קרנפי

**קלאו קרנפי** (שם מדעי: *Buceros rhinoceros*) הוא מין של קלאו ממשפחת הקלאוניים. קלאו קרנפי הוא הציפור הלאומית של מלזיה, ועבור שבטים מסוימים מייצג את אל המלחמה.

## מאפיינים
לקלאו קסדה אשר מזדקרת בצורת משולש מעל הראש בצבע כתום, והיא בולטת ביותר למרות שהיא מגיעה לגודלה המלא רק בגיל 5-6. הגוף שחור, ואזור הרגליים בצבע קרם. המקור לבן ובבסיס שלו יש כתם כתום. הקסדה כתומה. אורכו של הקלאו כ-91 עד 122 ס"מ ומשקלו כ-2-3 ק"ג. כמו אצל מינים אחרים של הקלאונאים לזכר יש קשתית אדומה ולנקבה קשתית לבנה. תוחלת חייו מגיעה ל-35 שנים.

### התנהגות
הנקבה כולאת את עצמה בתוך קנה באמצעות בוץ, והזכר מביא לה מזון. היא מטילה 1-2 ביצים ודוגרת על הביצים במשך 37-46 ימים. הקלאו הקרנפי אוכל פירות (בעיקר תאנים ופיקוסים) הפרטים ממין זה מייבשים את נוצותיהם בדומה לקורמורניים על ידי פריסתם לגודל מלא.

### מיון
ישנם שלושה תת-מינים: הראשון חי בסומטרה, תאילנד ומלזיה, השני באי ג'אווה והשלישי מוגבל לבורנאו.

## גלריה

קובץ:Buceros rhinoceros 4.jpg
קובץ:Buceros rhinoceros -Kuala Lumpur Bird Park, Malaysia-8a (1).jpg
קובץ:Buceros rhinoceros -Nashville Zoo-8.jpg
קובץ:RhinocerosHornbill NashvilleZoo.jpg


## לקריאה נוספת
 
 
 
 
* דייוויד אטנבורו, **חיי הציפורים**, הוצאת מודן, 2003
* אלסטר פותרגיל, **עולם מופלא**, כנרת, 2007

## קישורים חיצוניים

* מידע (בצ'כית) על קלאו הקרנף, אתר גן החיות של פראג

## הערות שוליים

קטגוריה:טקסונים שתוארו בידי קארולוס לינאוס
קטגוריה:קלאוניים
קטגוריה:ציפורים לאומיות
קטגוריה:בורנאו: עופות
קטגוריה:ג'אווה: עופות
קטגוריה:עופות יערות הגשם של דרום-מזרח אסיה
קטגוריה:בעלי חיים שתוארו ב-1758
פסיכותרפיה גופנית

**פסיכותרפיה גופנית** היא ענף בתוך הפסיכותרפיה המתמקד בקשר בין נפש וגוף. ההתנסות כוללת תנועה, משחק תפקידים, ציור וכן הלאה, האמורים לסייע למטופל להביע את עולמו הפנימי ואף להעלות רגשות מודחקים אל פני השטח.

## השיטה
לחלק מהתהליכים הנפשיים של האדם יש הקשרים גופניים, ולהפך. חוויות מן העבר, טראומות אישיות ורגשות עשויים להשפיע על הדפוסים הרגשיים, ההתנהגותיים והגופניים.

הגוף מנסה לעיתים לאותת לאדם על רגשותיו דרך תחושות גופניות, כאבים, מיחושים ומחלות. הפסיכותרפיה הגופנית מאפשרת את ההתבוננות, המגע, והקשר עם כל אלה, במטרה למצוא איזון וריפוי פנימי. בשיטה זו המטופל מביע את עצמו באופן פעיל ויצירתי, וההתנסות החווייתית שלו בטיפול נועדה לתת לו תחושת שליטה ומסוגלות שבאמצעותה נועדה להשתפר התמודדותו עם קשייו.

## היסטוריה
שורשיה של גישה זו בהגותם של פייר ז'נה וזיגמונד פרויד. הגישה פותחה על ידי וילהלם רייך, תלמידו של זיגמונד פרויד, ששם לב כי בזמן טיפוליו של פרויד מגיב גופו של המטופל במקביל ובהתאם להתרחשויות הרגשיות והמחשבתיות תוך כדי השיחות. בטיפוליו היה רייך בין הראשונים שהתייחסו לתהליכים נפשיים וגופניים במקביל. תלמידו, אלכסנדר לואן, פיתח את תורתו לזרם טיפולי בשם ביואנרגיה. עבודתם של רייך, לואן ותלמידיהם, שהתקיימה בעיקר בארצות הברית, אופיינה בהתמקדות בעבודה חזקה על הגוף והדפוסים הגופניים, ובהסרת חסימות. לעומתם, באירופה התפתחו זרמים מאופקים ועדינים יותר, שעסקו ב"המסת" השריון השרירי וב"פיתוי" ההגנות והחסימות. מפתחים ידועים של הגישות האירופאיות הם גרדה בויסן, שפיתחה את העבודה הביודינאמית; ודייוויד בואדלה, שפיתח את הביוסינתזה.

## ראו גם
*שיטת אלבאום
*טיפול במשחק

## לקריאה נוספת
* ליאורה בר-נתן, "לגעת בגוף לגעת בנפש", 2005
* אסף רולף בן-שחר, "אנטומיה של טיפול - פסיכותרפיה גופנית", פרדס, 2013 (קישור לפרקים מהספר, באתר פסיכולוגיה עברית)

## קישורים חיצוניים

* איגוד הפסיכותרפיה הגופנית האירופאי - EABP
* הארגון הישראלי לפסיכותרפיה גופנית
* הפורטל לפסיכותרפיה גופנית
* 
* 
* רונן לוי, פסיכותרפיה גופנית התייחסותית כמפגש טראנס-פרסונלי: התמסרות הדדית ; חלק ב': הדיאלקטיקה של שינוי, באתר פסיכולוגיה עברית, 2013
* 
* 
* 

קטגוריה:פסיכותרפיה
מעושר לעוני (סרט)

**מעושר לעוני** (באנגלית: **From Prada to Nada**; בתרגום חופשי: מפראדה לכלום) הוא סרט דרמה משנת 2011, הגרסה הלטינית-אמריקאית של הרומן מאת ג'יין אוסטן, "תבונה ורגישות". הסרט, חלקו בספרדית וחלקו באנגלית, כמו הכותרת שלו באנגלית.

## עלילה
הסרט מדבר על שתי אחיות עשירות ומפונקות, אשר אביהן נפטר ורכושו הולך, והן נאלצות לעבור לגור עם הדודה שלהן, בלוס אנג'לס.

## שחקנים
* קמילה בל - נורה.
* אלקסה וגה - מרי[
* וילמר ולדראמה - ברונו
* ניקולאס דאגוסטו - אדוארד
* קואנו באקר - רודריגו פונטז
* אדריאנה בראסה - אורליה דומינגז
* אפריל באולבי - אוליביה
* קרלה סוזה - לוסי

## ברחבי העולם
הסרט יצא לאור לראשונה בארצות הברית בתאריך ה-28 בינואר 2011, בסה"כ ל-256 בתי קולנוע בכל העולם. בשבוע הראשון של ההקרנה, הוא היה ממוקם במקום ה-17 בטבלה השבועית, וגרף באותו שבוע כ-1.1 מיליון דולר. לאחר השבוע הראשון, דורג הסרט במיקום נמוך ותואר כסרט לא איכותי.

## קישורים חיצוניים

קטגוריה:ערכים שבהם תבנית אתר רשמי אינה מתאימה להוספה אוטומטית
קטגוריה:סרטי 2011
קטגוריה:סרטי דרמה אמריקאיים
קטגוריה:סרטים מבוססי ספרים
קטגוריה:סרטים על אחיות
מפלסת שלג

ממוזער|250px|משאית מלח המצוידת בכף "סכין" לפינוי שלג
ממוזער|250px|משאית המשמשת כמפלסת שלג
[טקסט=מפלסת שלג (בלוואר) של חטיבת החרמון בניקוי ציר במפלס העליון |ממוזער|מפלסת שלג ב[הר חרמון|חרמון, ינואר 2020]]
[שמאל|ממוזער|250px|מפלסת שלג ב[נורווגיה, נאבקת בסערת רוחות, שהביאה את השלג להינשא ברוח בחוזקה.]]
**מפלסת שלג** (על פי האקדמיה ללשון העברית: **מְפַנִּית שלג**) הוא שם כללי לציוד מכני הנדסי (צמ"ה) שנועד לפינוי שלג מצירי תנועה בתקופת החורף. כלי צמ"ה המשמשים כמפלסות כוללים טרקטורים, דחפורים, מעמיסים קדמיים, מפלסות, חתולי שלג ואף משאיות שעליהם מותקנים כפות, "סכינים" ומתקנים שונים לפינוי שלג. כלי רכב אלה כוללים התקנים שונים מלבד כפות לפינוי שלג, בהם:
* כף דחפור רגילה או יעה רגיל.
* כף דחפור או ליתר דיוק "סכין" לפינוי שלג.
* מתקן הממיס שלג באמצעות חום.
* מתקן מתיז נוזל הממיס שלג ומונע קיפאון (de-icer).
* מתקן המפזר מלח בישול שממיס את השלג (מפלסת שלג בעלת התקן זה נקראת באנגלית: Gritter או Sander).
* "מטאטא שלג" (Snow sweeper) – מתקן המורכב ממברשות מסתובבות שנועד לטאטא ולנקות שכבות שלג דקות. מתקן זה משמש להשלמת עבודה של מפלסות שלג גסות יותר, במיוחד בכבישים ומשטחי אספלט ששימושם מכתיב "אפס רגישות לשלג" כגון מסלולי מרוצים ומסלולי המראה ונחיתה בשדות תעופה. זהו כנראה המתקן היעיל ביותר לניקוי שלג שעומקו עד 10 ס"מ (מעבר לכך, השלג תוקע את המברשות).
* מפוח שלג (Snow blower) – מתקן החותך את השלג לחתיכות קטנות אותן הוא מתיז אל צידי ציר התנועה או אל מכל מאחורי הכלי (כשמדובר במשאית) ובכך מפנה את הציר משלג. כלי זה יעיל מאוד ואפשר להשיג איתו ביצועים טובים ביותר.
* מיישרת שלג (Snow groomer) – מתקן שנועד לשָטח וליישר שלג, משמש בעיקר באתרי סקי.

## קישורים חיצוניים

## הערות שוליים

קטגוריה:ציוד מכני הנדסי
קטגוריה:שלג
רק את

**רק את** הוא אלבום האולפן הראשון של הזמר הישראלי, עמיר בניון. האלבום יצא בשנת 1999 (יצאו לו 2 עטיפות שונות), והוא הניב 5 להיטים; "רק את" (שיר הנושא של האלבום), "כשאת עצובה", "מורה לחיים", "יש לי חלום" ו"גולן", שהפך לשיר זיכרון ידוע. במרץ 2010, השיר "געגוע" הופיע בפרק הראשון של סדרת הטלוויזיה המצליחה "עספור", ועקב כך זכה לפופולריות רבה. האלבום, שנחשב ל"אלבום הפריצה" של בניון, מכר מעל 40,000 עותקים והגיע למעמד אלבום פלטינה.

## רשימת הקטעים
# רק את
# כשאת עצובה
# מורה לחיים
# מלאך
# געגוע
# קסם
# אולי הפעם
# יש לי חלום
# יחד
# ילדתי
# גולן

## קישורים חיצוניים

קטגוריה:אלבומי בכורה מ-1999
קטגוריה:אלבומי עמיר בניון
קטגוריה:אלבומי פלטינה בישראל
קטגוריה:אלבומי חברת הד ארצי
מישה לוריה

**מיכאל (מישה) לוריה**, (ברוסית: **Михаил Лурье**; נולד ב-1947 במינסק) הוא במאי ומורה לתיאטרון ישראלי יליד מינסק.

## חייו
בעל תואר ראשון בהנדסה, ותואר שני בבימוי מהאקדמיה לתיאטרון ולאומנות במינסק. טרם קבלת התואר השני, היה בין 20 סטודנטים שנבחרו מתוך 5000 מועמדים למסלול היוקרתי לבימוי ולתיאטרון באוניברסיטת סנקט פטרבורג. בין מוריו המשמעותיים והבולטים בתחום - הבמאים מריה קנבל, מיכאל בודקביץ' ואנטולי אפרוס. שם היה ממקימי קבוצה שפעלה נגד המשטר הסובייטי ודיכוי היצירה התרבותית. נעצר, נחקר על ידי שלטונות ברית המועצות וגורש מהמדינה.

בשל מעמדם של הוריו שהיו פרטיזנים במלחמת העולם השנייה, אושר לו לחזור לעיר הולדתו מינסק. שם הקים קבוצת תיאטרון באוניברסיטה של מינסק והיה במאי הבית ב"תיאטרון הילדים והנוער". לאחר מספר שנים נעצר שוב בגין פעילותו הציונית ויהדותו, ובימוי הצגות שנחשבו מנוגדות להליך הרוח הטוטאליטרי. הוא עזב עם תלמידיו לאזורי מדבריות הקרח של אורל, ושם הקים קבוצת תיאטרון נוספת, שהעלתה מחזות משל דוסטויבסקי (האחים קרמזוב, החטא ועונשו ועוד).

בין השנים 1974–1980 הפך למנהל האמנותי ולבמאי ב"תיאטרון הממלכתי" בגרוזני, צ'צ'ניה. בעקבות עבודתו שם, הוזמן על ידי גורבצ'וב לביים כבמאי הבית ולהקים קבוצת תיאטרון בסטברפול. לאחר פעילותו שם, בשנת 1982, מונה למנהל אמנותי ב"תיאטרון הדרמטי הממלכתי" בטאלין, אסטוניה, ושם המשיך לביים ולפעול עד 1991, עת עלה לארץ ישראל. לאחר עלייתו, לימד בבית הספר לאומנויות הבמה "בית צבי" ולאחר שש שנים, החל ללמד באורח קבע ולביים בסטודיו למשחק ניסן נתיב בתל אביב ובירושלים. בין השנים 1998–2001 היה חבר הוועדה האמנותית של פסטיבל עכו. ביים לתיאטרון הבימה, תיאטרון אורנה פורת לילדים ולנוער ועוד. במאי אורח בסנקט פטרבורג ומקיים שם סדנאות למשחק, וכן במאי ומורה ב"מעבדה למשחק ובימוי" הנודדת בכל רחבי אירופה.

זכה בפרס ראשון ב"פסטיבל הבינלאומי לתיאטרון" לברית המועצות, סקנדינביה והמדינות הבלטיות, ובפרס לבימוי מחזאות קלאסית בפסטיבל ווילינדי היוקרתי.

## לקריאה נוספת
* מיכאיל לוריה, **יומן יוצר: אלכימיה של תיאטרון: טכניקה של שחקן ובמאי**

## קישורים חיצוניים

קטגוריה:במאי תיאטרון יהודים רוסים
קטגוריה:במאי תיאטרון ישראלים
קטגוריה:אמנים יהודים בלארוסים
קטגוריה:עולים בשנות ה-1990
קטגוריה:ישראלים שנולדו ב-1947
קטגוריה:מורים למשחק בישראל
ישראל ורדיגר

**ישראל (שרולי) ורדיגר** הוא זמר חסידי אמריקאי.

## ביוגרפיה
ורדיגר נולד וגדל בניו יורק, למשפחת ורדיגר המוזיקלית. הוא בנו של הזמר מנדי ורדיגר, אחיינו של מרדכי בן-דוד ונכדו של החזן דוד ורדיגר. משתייך לקהילת פני מנחם של הרב שאול אלתר. אינו מרבה להופיע בהופעות, אך כן בחתונות ואירועים דומים, שם הוא משתף פעולה עם יוחי בריסקמן ובדרך כלל הוא הסולן של תזמורתו.

בין להיטיו: "כי הם חיינו" (לחן: פינקי וועבר, מתוך הדיסק "אשירה ואזמרה") ו"מתיקות התורה" (לחן: הלל פלאי, מתוך "אודה לקל").

## אילן יוחסין

## דיסקוגרפיה
### אלבומים
* "בית נאמן בישראל" (2008)
* "אשירה ואזמרה" (2010)
* "אודה לקל" (2013)
* "אברכה" (2014)
*"דא וואוינט א איד" (2019)

### השתתפות באלבומים
* **שמחת החיים 10**, אברומי ברקו, 2022

### סינגלים
* תאיר - לחן של פנחס ברייער, 2021

## קישורים חיצוניים

* 
* 

קטגוריה:אמריקאים ילידי מדינת ניו יורק
קטגוריה:זמרים חסידיים
קטגוריה:חרדים אמריקאים
ישראל
קטגוריה:חסידי גור
קטגוריה:אמריקאים שנולדו ב-1980
מערת הכלבים

**מערת הכלבים** (באיטלקית: **La Grotta del Cane**) היא מערה ליד אגם אניאנו  – אגם לוע המצוי ממערב לנאפולי שבאיטליה, בתחומי הקלדרה המקננת של קמפי פלגריי.

המערה נמצאת בסמוך להר הגעש אניאנו. אופיו הגעשי של האזור משפיע על האוויר שבתוכה, המכיל שיעור גבוה יחסית של פחמן דו-חמצני. מכיוון שגז זה כבד יחסית ליתר הגזים באוויר, הוא מתרכז בתחתית המערה (עד גובה של כ-30 סנטימטר) ועלול להביא כלבים שנקלעים למערה למצב של חנק, ומכאן גם שמה. המערה הוזכרה כבר בכתביו של פליניוס הזקן, ובשנת 1844 נכתב אודותיה שיר איטלקי.
## קישורים חיצוניים

## הערות שוליים

כלבים
קטגוריה:איטליה: גאולוגיה
קטגוריה:קמפי פלגריי
יום האומות המאוחדות

ממוזער|יום האומות המאוחדות, 2012
**יום האומות המאוחדות** מצוין מדי שנה ב-24 באוקטובר. הוא מיועד, כאמור בהחלטת העצרת הכללית של האו"ם, להביא לידיעת עמי העולם את המטרות וההישגים של האומות המאוחדות ולשם השגת תמיכתם בפעילותו של ארגון האו"ם.
## היסטוריה
### יום בעלות הברית במלחמת העולם השנייה
האירוע הראשון שנקרא "יום האומות המאוחדות" היה יום הסולידריות והמצעדים הצבאיים של בעלות הברית במלחמת העולם השנייה, שיזם נשיא ארצות הברית פרנקלין דלאנו רוזוולט, ב-14 ביוני 1942, שישה חודשים לאחר חתימה על "ההצהרה של האומות המאוחדות" .  

היום צוין לאורך מלחמת העולם השנייה, בין השנים 1942–1944 גם בארץ ישראל. יום זה נקבע לפני הקמת האו"ם עצמו, והוא לא היה קשור ישירות ל "יום האומות המאוחדות" הנוכחי.
### יום ארגון האומות המאוחדות
כמועד ליום האומות המאוחדות נבחר יום השנה לכניסתה לתוקף של מגילת האו"ם (שהתרחשה בשנת 1945). קביעת המועד נעשתה בשנת 1947. יום האומות המאוחדות הוא חלק משבוע האו"ם, המצוין החל מה-20 באוקטובר ועד ה-26 בו.

בשנת 1971 קיבלה עצרת האו"ם החלטה נוספת בנושא זה, שבה הצהירה כי יום האומות המאוחדות יהווה יום חג בינלאומי, והמליצה לכל המדינות החברות באו"ם לציין אותו כחג ציבורי בארצותיהן.

באופן מסורתי צוין יום האומות המאוחדות ברחבי העולם בכנסים, דיונים ותערוכות אודות מטרותיו והישגיו של ארגון האו"ם.

חלק מבתי הספר הבינלאומיים בעולם מעלים על נס ביום האומות המאוחדות את הגיוון הלאומי של ציבור תלמידיהם, ומקיימים במסגרת זאת אירועים בעלי תוכן רב-תרבותי.

בארצות הברית פרסמו נשיאי ארצות הברית הכרזה נשיאותית לציון יום האומות המאוחדות כמועד בארצם בכל שנה מאז היווסדו של יום זה ועד 2009.

האו"ם קבע את 24 באוקטובר גם כ**יום המידע בדבר הפיתוח העולמי** (World Development Information Day).
## בישראל
יום האומות המאוחדות צוין בישראל לראשונה בשנת 1949, ביוזמת האגודה למען האומות המאוחדות ונשיא ראש עיריית ירושלים דניאל אוסטר. 
מאז צוין מדי שנה באירועים פומביים. עיריית ירושלים נהגה להניף את דגל האו"ם מעל בניין העירייה לכבוד היום.

## קישורים חיצוניים

* 
* יום האומות המאוחדות באתר האו"ם.

## הערות שוליים

אומות המאוחדות
קטגוריה:אירועים בחודש אוקטובר
מחלה סופנית

**מחלה סופנית** (באנגלית: **Terminal illness**; ולעיתים אף בעברית: **מחלה טרמינלית**) הוא מונח רפואי אשר נפוץ ב כדי לתאר מחלה אשר לא ניתן לרפאה, או לטפל בה באופן מתאים כדי לשנות את מהלכה, ואשר ניתן לצפות באופן סביר כי תגרום למותו של החולה בתוך פרק זמן קצר. המונח נמצא בשימוש רב יותר לתיאור מחלות מתמשכות וקטלניות, כגון מחלות ממאירות, מחלות לב או מחלות גנטיות חשוכות מרפא, מאשר פגיעות טראומה גופנית. במובנה הפשוט מחלה סופנית היא מחלה אשר קרוב לוודאי תגרום למותו של החולה בתוך פרק זמן קצר יחסית.

חולה הלוקה במחלה סופנית מתואר לעיתים כחולה סופני. לעיתים, חולה מוגדר כחולה סופני כאשר, על פי הערכה, תוחלת חייו היא שישה חודשים או פחות, גם אם יינתן לו טיפול מיטבי ובהנחה שהמחלה תתקדם באופן האופייני לה. תיחום הזמן לשישה חודשים הוא שרירותי, והערכות תוחלת חיים עשויות להיות בלתי מדויקות. לכן, אף שניתן להגדיר חולה כחולה סופני, אין כל ביטחון שתוחלת חייו לא תהיה ארוכה, או קצרה, מן התחזית. לא כל חולה הלוקה במחלה אשר קיימת סבירות גבוהה שתגרום למותו הוא חולה סופני, כך למשל תוחלת חייהם של חולים במחלת האיידס, הנמצאים במשטר טיפולי מתאים, ארוכה בהרבה משישה חודשים.

ממחקרים שנעשו נמצא שרופאים נוטים בדרך כלל להערכות מוגזמות של תוחלת חיים במחלות ממושכות ומסוכנות, ובמציאות תוחלת החיים של החולים קצרה מהניבוי של רופאיהם.

## טיפול רפואי
מעצם הגדרתה מחלה סופנית לא ניתנת לריפוי, או לטיפול שישנה באופן משמעותי את מהלך המחלה. אולם, סוגים מסוימים של טיפול רפואי עדיין עשויים להיות מתאימים, כגון טיפול פליאטיבי שמטרתו להקל על תסמינים של המחלה הפוגעים באיכות חייו של המטופל (מצוקה נשימתית, כאב, וכדומה).

יש חולים סופניים הבוחרים להפסיק כל טיפול שתופעות הלוואי שלו גורמות להגברת סבלם או נכותם. אחרים בוחרים להמשיך בטיפולים רפואיים, גם אם הם קשים, מתוך תקווה שתחזית הרופא לא תתגשם. יש חולים הפונים אף לשיטות טיפול מחוץ למסגרת הרפואה הקונבנציונלית, ומעדיפים לנסות טיפולי רפואה אלטרנטיבית, אף אם לא הוכחו מדעית. בחירות אלה של חולים סופניים עשויות להשתנות ככל שעובר הזמן.

טיפולים פליאטיביים הם חלק מהטיפול בחולה הסופני, ללא קשר לבחירתו באשר לטיפול במחלה, והם עשויים להקל על תסמינים ולשפר איכות חיים. אשפוז במסגרת הוספיס, או הוספיס בית, יכול לספק לחולה הסופני גם את הליווי בתמיכה רגשית ונפשית, תוך שילוב בני משפחתו בתהליך הפרידה.

## ראו גם
* חוק החולה הנוטה למות
* המתת חסד
* קשת המשאלות

## קישורים חיצוניים

* גיריראג' סוואמי, המבחן האחרון - למות בתודעה רוחנית, הוצאת לפיד הידע, 2015
* 
* 

## הערות שוליים

קטגוריה:מחלות
קטגוריה:דרכי מיתה
המרכז לניתוח מבצעי (בלארוס)

**המרכז לניתוח מבצעי** שתחת נשיא בלארוס (בבלארוסית: **Аператыўна-аналітычны цэнтр пры Прэзідэнце Рэспублікі Беларусь**) אחראי לאבטחת סודות מדינה ואבטחת התקשורת הנשיאותית והממשלתית של בלארוס, הארגון נחשב לארגון תיאום מודיעיני בין זרועות הביון במדינה: הקד"ב והמודיעין הצבאי הבלארוסי, בנושאי מודיעין טכנולוגי ופיתוח תשתיות תקשורת.

המרכז הוקם על ידי הנשיא אלכסנדר לוקשנקו ב-2010 כארגון ביון ממשלתי האחראי על מודיעין אותות, אף שזהו תפקיד המוטל בעיקר על הקד"ב. הארגון נחשב ליורש הוועדה הטכנית הממלכתית של ברית המועצות, שהוקמה ב-18 בדצמבר 1973. הארגון אחראי להסדרת שוק ספקיות האינטרנט בבלארוס ואחראי על השליטה בתשתיות האינטרנט במדינה, תוך אבטחת שרתי האינטרנט הממשלתיים. נוסף לכך, מתפקד הארגון כארגון חקירות הבודק את הרקע של עובדי התעשיות הביטחוניות בבלארוס ואנשי הוועדה הממלכתית לתעשייה צבאית.

## ראו גם
* פאפס"י

## קישורים חיצוניים
* 
קטגוריה:קהילת המודיעין הבלארוסית
ג'אנג דזוו-לין

**גָ'אנְג דְזְווֹ-לין** (בסינית: 张作霖; בפין-יין: Zhāng Zuòlín; 1875 – 1928) היה איל מלחמה סיני שהיה מפקד מנצ'וריה בשנים 1916–1928. נודע כמשתף פעולה עם היפנים, אך נרצח על ידיהם בשנת 1928 כאשר התנגד לחלק מדרישותיהם.

## ביוגרפיה
ג'אנג נולד בשנת 1875 למשפחה ענייה במחוז ליאונינג. כנער הוא נהג לצאת למסעות ציד ארנבות לצורך פרנסת משפחתו. הוא התגייס לצבא שושלת צ'ינג ונלחם במלחמת סין–יפן הראשונה. בהמשך הוא הקים לעצמו חבורת לוחמים אשר השתתפה כשכירי חרב במלחמת רוסיה–יפן, עבור שני הצדדים. בסוף ימיה של שושלת צ'ינג שולבה חבורתו של ג'אנג כיחידה בצבא סין. בשנת 1911, עם פרוץ התקוממות ווצ'אנג, הורה ג'אנג ל-3,500 מחייליו להשתלט על שן-יאנג, בירת מנצ'וריה. עם הקמת הרפובליקה הסינית, מונה מפקד למנצ'וריה, אולם בפועל השליטה הייתה בידי ג'אנג. בשנת 1915 מונה מפקד אחר לאזור, וג'אנג קיבל הוראה לעבור למחוז חוביי; אולם הוא סירב למלא את ההוראה, ובאפריל 1916 הוא מונה רשמית על ידי שלטונות סין למפקד הצבאי והאזרחי של מחוז ליאונינג. לקראת סוף 1916 הצהירה יחידת הצבא בחיילונגג'יאנג נאמנות בפני ג'אנג, ובשנת 1918 הצהירה גם ג'ילין נאמנות בפניו, ובכך הוא נהיה שליט של כלל מנצ'וריה. על עידן שלטונו נאמר בידי פקידי חוץ מאירופה ואמריקה כי ג'אנג היה דיקטטור שנהנה מהעושר והקידמה המערבית בעוד אנשיו מתו ברעב. לאורך שלטונו הוא שינה צדדים פעמים רבות, והיה אחד מאילי המלחמה החשובים ביותר בפוליטיקה הסינית.

בשנת 1928, בחזרתו ברכבת מפגישה עם צ'יאנג קאי שק, פוצצו היפנים את הרכבת והביאו למותו, לאחר שחשדו שלא יוכלו לסמוך על שיתוף הפעולה שלו. לאחר רציחתו בנו הבכור ג'אנג שוליאנג החליף אותו כשליטה של מנצ'וריה, וכונה "המרשל הצעיר".

## קישורים חיצוניים
* 

## הערות שוליים

קטגוריה:פוליטיקאים סינים
קטגוריה:גנרליסימו
קטגוריה:גנרלים סינים
קטגוריה:משתפי פעולה עם האימפריה היפנית
קטגוריה:ילידי 1875
קטגוריה:סינים שנפטרו ב-1928
אקטרינה סאבו

**אקטרינה סאבו** (באנגלית: **Ecaterina Szabo**; בהונגרית: **Szabó Katalin**; נולדה ב-22 בינואר 1968) היא מתעמלת רומניה בעבר, בת למיעוט ההונגרי. אלופה אולימפית בעלת 5 מדליות, מהן 4 זהב אלופת עולם, בעלת 10 מדליות מהן 2 זהב ואלופת אירופה בעלת 5 מדליות, מהן 2 זהב. 

סאבו הייתה לאתלטית המעוטרת ביותר באולימפיאדת לוס אנג'לס (1984).

## ביוגרפיה
סאבו נולדה בזאגון, במחוז קובסנה.

### אלופה אולימפית
באולימפיאדת לוס אנג'לס (1984) זכתה סאבו ב-5 מדליות, 4 זהב ו-1 כסף. והייתה לאתלטית המעוטרת ביותר באולימפיאדה. אך היא זכורה, במיוחד בשל מדליית הכסף שבה זכתה בקרב רב אחרי התנגשות אפית עם מרי לו רטון מארצות הברית. היא זכתה בשלושה מהתרגילים האישיים (קורה, סוס קפיצות וקרקע) ובמדליית הזהב הקבוצתית.

### אלופת עולם
סאבו הובילה את נבחרת רומניה לזכייה בתחרות הקבוצתית באליפות העולם בהתעמלות שנערכה ברוטרדם שבהולנד בשנת 1987, תוך שהיא מנצחת את ברית המועצות בתחרות הקבוצתית בפעם השלישית בלבד בהיסטוריה של האליפות.

## תארים והישגים
* בשנת 2000 נבחרה סאבו להיכל התהילה הבינלאומי של ההתעמלות.

## קישורים חיצוניים

 
* אקטרינה סאבו באתר ההתאחדות הבינלאומית להתעמלות
* איפה אקטרינה סאבו?
* רשימת הישגים ספורטיביים בGymn Forum 
* הדיוקן של אקטרינה סאבו בGymn Forum

## הערות שוליים

קטגוריה:אלופות אולימפיות: קורה
קטגוריה:אלופות אולימפיות: קרקע
קטגוריה:אלופות אולימפיות: קפיצות
קטגוריה:אלופות עולם בהתעמלות
קטגוריה:מתעמלות באולימפיאדת לוס אנג'לס (1984)
קטגוריה:הונגרים מטרנסילבניה
קטגוריה:אלופות אולימפיות רומניות: התעמלות
קטגוריה:זוכות מדליית כסף אולימפית רומניות: התעמלות
קטגוריה:ילידות 1967
קטגוריה:רומנים שנולדו ב-1967
נקודה טובה

**נקודה טובה** הוא אלבום הבכורה של שולי רנד שיצא לאור בשנת 2008. יצאו ממנו הסינגלים "אייכה" ו"בן מלך שעשוי מאבנים טובות". באלבום 11 שירים, והוא נמכר בכ-60,000 עותקים וזכה למעמד של אלבום פלטינה. בעקבות האלבום יצא רנד לסבב הופעות תחת השם "נקודה טובה". מההופעה בתיאטרון קיסריה בסוכות יצא דיסק כפול תחת השם "שולי רנד בקיסריה".

## ביקורת
מבקר המוזיקה נתנאל לייפר כתב על האלבום 

## רשימת שירים
# מה התכלית
# אייכה
# ערפל
# סגולה
# המשורר
# בן מלך שעשוי מאבנים טובות
# נקודה טובה (דואט עם אהוד בנאי)
# מוחין דקטנות
# רפא-אל
# אחותי
# מתוך שינה

## משתתפים
* מילים, לחנים, שירה: שולי רנד
* עיבודים והפקה מוזיקלית: שמוליק דניאל
* עיבודים בשירים רפא-אל, נקודה טובה, המשורר, אייכה: שמוליק דניאל ועמית יצחק
* ניהול אמנותי: מיכל רנד
* הפקה: מיכל ושולי רנד

הוקלט בהוק סטודיו
## קישורים חיצוניים

* 
* 
*  מאיה קוסובר, המשורר | שולי רנד, בפודקאסט "שיר אחד"

## הערות שוליים

קטגוריה:אלבומי בכורה מ-2008
קטגוריה:אלבומי מוזיקה יהודית
קטגוריה:אלבומי פלטינה בישראל
קטגוריה:אלבומים בעברית
קטגוריה:אלבומי חברת נענע דיסק
קטגוריה:אלבומי שולי רנד
קטגוריה:שירים מתורת נחמן מברסלב